A-benn sizhun e vo kentañ tro dilennadeg prezidant ar Republik. N’o deus mui an danvez prezidanted nemet ur nebeud deizioù evit bezañ war ar renk en eil tro. Jacques Chirac ha Lionel Jospin zo bepred ar re gentañ evit a sell ouzh ar sontadegoù. Daoust da se ne cheñch ket nemeur sifroù ar sontadegoù en o c’heñver ha digreskiñ a ra sifroù zo e ser an emstriverien nebeut a bouez ganto zoken. An dilennerien na ouzont ket evit piv votiñ er c’hentañ tro c’hoazh. Lod a chom diseblant, lod all en em c’houlenn bepred a-zivout disoc’hoù ar c’hentañ tro-se, a seblant bezañ anat he disoc’h. Muioc’h eget biskoazh e klask an daou emstriver eneber pennañ, gant skoazell o aduidi, kendrec’hiñ an dilennerien.